Vlad Voiculescu, fost ministru al Sănătății și cofondator al Partidului Libertate, Unitate și Solidaritate (PLUS), îi critică, într-o postare pe Facebook, pe liderul PSD Liviu Dragnea și pe primarul general al Capitalei, Gabriela Firea, pentru felul în care se victimizează. Cei doi lideri PSD au ajuns să pună pe seama Opoziției și a „statului paralel“ nu doar multele eșecuri ale guvernării, ci până și problemele penale ale lui Dragnea.

Voiculescu o taxează dur pe Gabriela Firea, care s-a plâns că Opoziţia i-a blocat proiectele în Consiliul General, deşi PSD şi ALDE au majoritate.

„Se puteau revoluționa domenii, dacă toată lumea din primărie, ministere, autorități era la fel de determinată ca mine. Și dacă legislația, modificată abia acum, ne-ar fi permis“ – Gabriela Firea, primar general al Capitalei

„O tovarășă primar spune că nu a putut să facă nimic în doi (2) ani, pentru că nu o lasă opoziția veninoasă și legislația. E cel puțin interesant cum un primar cu majoritate în consiliu și cu tovarăși de partid la toate sectoarele și in toate instituțiile statului, se poate plânge de așa ceva. Să mai spun despre ce era la gura ei după cele șapte (7) luni ale mele la Ministerul Sănătății, sau după un (1) an de guvern tehnocrat?“, scrie Vlad Voiculescu pe pagina sa de Facebook.

Voiculescu îl critică dur și pe Liviu Dragnea, care se declară condamnat pe nedrept, fără să își argumenteze nevinovăția. „Un tovarăș pe nume Liviu Dragnea pozează în victimă, ca orice infractor care se respectă. Spune sus și tare că este nevinovat, și asta fără să dea niciodată niciun detaliu din dosar… știe el de la oameni de omenie. Nimic nou până aici, pușcăriile sunt pline dintotdeauna de „nevinovați“. Singura problemă este că omul ăsta este președintele Camerei Deputaților. Și nu văd de ce ar mai avea cineva încredere în justiție, când ditamai demnitarul spune în gura mare că e condamnat pe nedrept“, adaugă Voiculescu.

Dragnea: „Miza principală a lui Klaus Werner Iohannis este ca eu să nu mai exist“

Invitat, miercuri seară, la Antena3, șeful PSD l-a acuzat pe Klaus Iohannis că „este implicat direct” în condamnarea sa în dosarul angajărilor fictive de la DGPCAS Teleorman și a afirmat că sentința a fost dată sub presiune de către judecători.

„Părerea mea este că președintele este implicat direct în condamnarea mea. Vorbim de a doua condamnare pe care o primesc fără probe și sunt nevinovat“ – Liviu Dragnea, președinte al Camerei Deputaților, condamnat penal.

În aceeași emisiune, Dragnea a adăugat că „miza principală a lui Klaus Werner Iohannis este ca eu să nu mai exist“.

Cofondatorul Partidului Libertate, Unitate și Solidaritate (PLUS) se arată nemulțumit și de lipsa de asumare a liderilor PSD și de ultimele măsuri luate de ei, afirmând că: ,,mai rămâne ca tovarăşa Viorica Dăncilă să ceară de urgenţă să se desfiinţeze Parchetul General şi sa se pună gresie, să ţină şi răcoare“.